dh-unibe/image-text_koenigsfelden-charters-post-1500 huggingface dataset:
Wir, der schùlthes unnd ràtt zuͤ Bernn, ✳ tuͤnd kùnd mitt diserm brieff, ✳
das wir in krafft unnser statt loblichen fryheittenn ✳ unnserm lieben, getruͤwenn
Hansen Zuͤlouͦff von Bir ✳ zuͤ rechtem, fryen mannlechen hingelichen habenn, ✳ lichen
im hirmitt ✳ fuͤr sich unnd sin lechens erbenn ✳ namlichen ein juͦchart ackers uff
dem Birveld, ✳ stost an Kilchwaͤg, so gan Windisch gatt. ✳ so dann aber ein jùchart ackers uff dem Birveld gelaͤgenn, ✳ stost uff die mùr ✳ unnd ligt neben Hans Bluͦmen
von Luͦpfen acker, ✳ der den gotzhuͤsernn Windisch unnd Brùgg zinset ✳ unnd kùmpt
har von Annan Vischerin, ✳ Ruͦtschman Zimbermans saͤligen hùszfròwenn. ✳ solich
beid jùcharten ackers hinfuͤr in lechens wisz innzuͦhabenn, ✳ zuͦnùtzenn ✳ unnd zuͦniessen ✳
alles nàch lechens unnd landsrecht, ✳ dann er unns oùch dagegen gelopt hatt ✳ alles das zuͦtuͦnd, ✳ das ein lechenman sinem lechen herrenn ✳ nàch lechens sidt unnd
gewonheit ✳ schùldig unnd pflichtig ist, ✳ in krafft disz brieffs, ✳ des zuͦ urkùnd
mitt unnserm anhangendem sigel verwartt. beschechen mentag nàch sant Thomas,
des heiligen zwoͤlfbotten, tag, ✳ nach Cristi gebùrt gezelt fuͤnftzechen hùndert
unnd einliff jar. ✳
Konigsf. 880
Staatsarchiv
AARGAU
Bir
Hanns Zuͦlouff
Uͤolle Vischer
von Bir
T ✳ 31 ✳
✳
1511 ✳ mont✳ n✳ Thomàs
Königsfeldtz ✳ Birr